Likumprojekts

**Trauksmes cēlēju aizsardzības likums**

**1. pants. Likumā lietotie termini**

Likumā ir lietoti šādi termini:

1) **atbildīgā persona** – valsts pārvaldes iestāžu augstākā līmeņa vadītāji vai privāto tiesību juridiskās personas valdes vai padomes locekļi, direktori un citas personas, kas tieši iesaistītas to pārvaldībā.

2) **darba pienākumu veikšana** – noteikta darba apjoma veikšana, atrodoties valsts dienestā vai darba tiesiskajās attiecībās, kā arī civiltiesību līguma vai citās tiesiskās attiecībās;

3) **iekšējais trauksmes celšanas mehānisms** – kārtība, kuru nosaka noteiktas publiskās personas iestādes un privāto tiesību juridiskās personas to nodarbināto trauksmes cēlēju ziņojumu iesniegšanai un to izskatīšanai;

4) **kompetentā iestāde ir**:

a)publiskās personasiestāde, kura atbilstoši normatīvajos aktos noteiktajai kompetencei ir augstākā iestāde tai publiskās personasiestādei vai kapitālsabiedrībai, par kuru ziņo trauksmes cēlējs;

b) publiskās personasiestāde, kura ir vadošā valsts pārvaldes iestāde nozarē vai kura īsteno uzraudzību vai kontroli vai citā veidā atbilstoši normatīvajos aktos noteiktajai kompetencei ir atbildīga par jautājuma risināšanu, par kuru ziņo trauksmes cēlējs;

c) izmeklēšanas iestāde, kuras kompetencē ir izmeklēt noziedzīgo nodarījumu vai reaģēt uz likuma pārkāpumu, par kuru ziņo trauksmes cēlējs, un prokuratūra, kas atbilstoši kompetencei reaģē uz likuma pārkāpumu un nodrošina ar to saistītās lietas izlemšanu likumā noteiktajā kārtībā;

5) **kompetentā nevalstiskā organizācija** – biedrība, nodibinājums, arodbiedrība vai arodbiedrību apvienība, kas sadarbojas ar trauksmes cēlējiem, darba ņēmējiem vai iesaistās skartās sabiedrības daļas interešu aizstāvībā;

6) **pārkāpums** –noziedzīgs nodarījums, administratīvs pārkāpums vai cits likumpārkāpums, kā arī saistošu ētikas vai profesionālu normu pārkāpums;

7) **trauksmes cēlējs** – persona, kas pēc savas iniciatīvas, labā ticībā un, balstoties uz savu tiesisko apziņu un taisnīguma izjūtu, sabiedrības interesēs ziņo par pārkāpuma izdarīšanu, kas var kaitēt sabiedrības vai tās daļas interesēm, sniedzot informāciju, kas gūta, veicot darba pienākumus.

**2. pants. Likuma mērķis**

Likuma mērķis ir nodrošināt trauksmes cēlēju aizsardzību, lai sabiedrības interesēs veicinātu trauksmes celšanu par pārkāpumiem un to novēršanu.

**3. pants. Trauksmes celšana**

1. Sabiedrības interesēs ir celt trauksmi par tādiem pārkāpumiem kā:

1) publiskas personas finanšu līdzekļu vai mantas izšķērdēšana;

2) krāpniecība;

3) atbildīgo personu bezdarbība, nolaidība vai pilnvaru ļaunprātīga izmantošana;

4) korupcija, arī ārvalstu amatpersonu kukuļošana;

5) sabiedrības veselības apdraudējums;

6) pārtikas drošības apdraudējums;

7) riski būvniecības drošībai;

8) draudi vides drošībai;

9) pārkāpumi publisko iepirkumu jomā;

10) darba drošības pārkāpumi;

11) izvairīšanās no nodokļu nomaksas,

12) pārkāpumi finanšu un kapitāla tirgus sektoros.

(2) Trauksmes celšana notiek sabiedrības vai tās daļas interesēs. Par trauksmes celšanu nav uzskatāms ziņojums par personīgu interešu aizskārumu.

(3) Trauksmes cēlējs ziņošanas brīdī sniedzamo informāciju uzskata par patiesu un savu ziņojumu par pamatotu.

(4) Apzināta nepatiesu ziņu sniegšana nav uzskatāma par trauksmes celšanu.

**4. pants. Trauksmes cēlēja ziņojums**

(1) Trauksmes cēlējs ziņojumu var iesniegt:

1) izmantojot iekšējo trauksmes celšanas mehānismu;

2) kompetentajai iestādei;

3) kompetentajai nevalstiskai organizācijai;

4) trauksmes cēlēju kontaktpunktam.

(2) Trauksmes cēlējs vispirms ziņo, izmantojot iekšējo trauksmes celšanas mehānismu. Trauksmes cēlējs vēršas kompetentajā iestādē, ja:

1) pārkāpumā ir iesaistītas atbildīgās personas;

2) ziņojums par pārkāpumu iesniegts, izmantojot iekšējo trauksmes celšanas mehānismu, bet saņemts atteikums novērst pārkāpumu vai nav sniegta atbilde;

3) trauksmes cēlējam ir pamats uzskatīt, ka trauksmes celšanas dēļ tam var būt radītas nelabvēlīgas sekas;

4) pārkāpumu nepieciešams novērst steidzami, jo tas var apdraudēt dzīvību, veselību vai vides drošību;

5) darba devējs nav izveidojis iekšējo ziņošanas mehānismu.

(3) Trauksmes cēlējs ziņojumā sniedz tā rīcībā esošo informāciju par:

1)  pārkāpumu, minot konkrētus faktus;

2)  pārkāpumā iesaistītajām fiziskām vai juridiskām personas;

3)  pārkāpuma norises laiku un vietu;

4) informē, vai par šo pārkāpumu jau ir iepriekš ziņots un vai ir saņemta atbilde;

5) norāda savu vārdu un uzvārdu.

(4) Ja iespējams, trauksmes cēlējs ziņojumam pievieno rakstveida vai lietiskos pierādījumus.

(5) Lai efektīvi nodrošinātu trauksmes cēlēja anonimitāti un aizsardzību, trauksmes cēlējs ziņojuma iesniegšanai izmanto trauksmes cēlēja ziņojuma veidlapu (pielikums) vai, iesniedzot ziņojumu brīvā formā, uz pirmās lapas norāda, ka tas ir trauksmes cēlēja ziņojums saskaņā ar šo likumu.

**5. pants. Iekšējie trauksmes celšanas mehānismi**

(1) Publiskās personas iestādes un privāto tiesību juridiskās personas, ja tajās ir vairāk nekā 50 nodarbinātie, veido iekšējo trauksmes celšanas mehānismu, kurš ietver:

1) kārtību to nodarbināto trauksmes cēlēja ziņojumu iesniegšanai un izskatīšanai;

2) atbildīgo pārstāvi vai struktūrvienību, kam kopumā uzticas nodarbinātie, vai arī paredz, ka tā ir darbinieku arodbiedrība, kur nodarbinātie var saņemt konsultāciju pirms trauksmes cēlēja ziņojuma sniegšanas, tajā skaitā anonīmi, un, kur tie iesniedz trauksmes cēlēja ziņojumu.

(3) Par šā panta pirmajā daļā noteikto darba devējs informē nodarbinātos, uzsākot darba tiesiskās vai dienesta attiecības, un nodrošina viegli pieejamu informāciju darba vietā.

**6. pants. Trauksmes cēlēja ziņojuma iesniegšana un izskatīšana kompetentajās iestādēs**

(1) Trauksmes cēlējs ziņojumu iesniedz kompetentajā iestādē, ievērojot šā likuma 4. panta trešajā, ceturtajā un piektajā daļā noteikto.

(2) Kompetentā iestāde nosaka, kādā veidā tai var iesniegt trauksmes cēlēja ziņojumu, izmantojot veidlapu (pielikums), un informē par to trauksmes cēlēju kontaktpunktu. Šai informācijai jābūt brīvi pieejamai, piemēram, izvietotai kompetentās iestādes tīmekļvietnē.

(3) Saņemot personas iesniegumu, kas noformēts kā trauksmes cēlēja ziņojums, kompetentā iestādeanonimizē tajā ietvertos trauksmes cēlēja personas datus un nekavējoties uzsāk tā izvērtēšanu. Kompetentā iestāde:

1) konstatē, vai personas iesniegums ir uzskatāms par trauksmes cēlēja ziņojumu, izvērtējot, vai:

a) pēc būtības atbilst šā likuma 4. panta trešās un ceturtās daļas nosacījumiem;

b) atbilst šajā likumā noteiktajām trauksmes cēlēja un trauksmes celšanas pazīmēm;

c) saistībā ar iesniegumā ietvertajiem faktiem jau nav uzsākta pārbaudes lieta vai kriminālprocess, vai pieņemts lēmums, kas stājies likumīgā spēkā;

2) lemj par tā pārsūtīšanu pēc piekritības, ja personas iesniegums nav iestādes kompetencē.

(4) Ja personas iesniegums neatbilst šajā likumā noteiktajām prasībām,kompetentā iestāde 14 dienu laikā pieņem lēmumu personas iesniegumu tālāk neizskatīt kā trauksmes cēlēja ziņojumu un par šo lēmumu nekavējoties informē personu rakstveidā.

(5) Ja personas iesniegums pēc būtības atbilst trauksmes cēlēja ziņojumam, kompetentā iestāde:

1) personas iesniegumu atzīst par trauksmes cēlēja ziņojumu;

2) nodrošina trauksmes cēlēja ziņojumā minētās informācijas objektīvu un efektīvu izskatīšanu;

3) konstatē pārkāpuma esamību vai neesamību;

4) piemēro atbildību saskaņā ar normatīvajos aktos noteikto.

5) lietas izskatīšanas laikā secinot, ka ir pamatotas aizdomas par pārkāpumu, kura izskatīšana nav kompetentās iestādes kompetencē, informāciju nosūta tālākai izskatīšanai pēc piekritības.

(6) Par trauksmes cēlēja ziņojuma izskatīšanas rezultātu kompetentajā iestādē trauksmes cēlēju informē divu mēnešu laikā no dienas, kad personas iesniegums atzīts par trauksmes cēlēja ziņojumu.

(7) Kompetentajai iestādei ir tiesības pieprasīt un saņemt informāciju no juridiskām un fiziskām personām, kas nepieciešama lietas apstākļu noskaidrošanai.

(8) Par pārkāpumiem, kurus palīdzējis atklāt trauksmes cēlējs, kompetentā iestāde sniedz informāciju publiski, saglabājot trauksmes cēlēja anonimitāti.

**7. pants. Kompetento nevalstisko organizāciju atbalsts trauksmes celšanai**

(1) Kompetentās nevalstiskās organizācijas var nodrošināt atbalstu un konsultācijas trauksmes cēlējiem, lai veicinātu trauksmes celšanu, trauksmes cēlēju ziņojumu izskatīšanu un trauksmes cēlēju aizsardzību.

(2) Trauksmes cēlējs ziņojumu var iesniegt kompetentajai nevalstiskajai organizācijai, ievērojot šā likuma 4. panta trešās, ceturtās un piektās daļas nosacījumus. Kompetentā nevalstiskā organizācija saņemto ziņojumu nodod kompetentajai iestādei, sadarbojoties ar trauksmes cēlēju.

**8. pants. Trauksmes cēlēju kontaktpunkts**

(1) Trauksmes cēlēju kontaktpunkta pienākumus veic *Tiesībsarga birojs*.

(2) Trauksmes cēlēju kontaktpunkts sniedz konsultācijas, kurā kompetentā iestādē un kādā kārtībā var iesniegt trauksmes cēlēja ziņojumu.

(3) Ja trauksmes cēlēju kontaktpunkts saņem trauksmes cēlēja ziņojumu, tas identificē kompetento iestādi un 14 dienu laikā pārsūta saņemto ziņojumu, norādot uz nepieciešamību nodrošināt trauksmes cēlēja anonimitāti.

(4) Trauksmes cēlēju kontaktpunkts izveido un uztur tīmekļvietni trauksmes cēlējiem, kurā vienuviet izvietota informācija par trauksmes celšanas mehānismu un kompetentajām iestādēm.

(5) Trauksmes cēlēju kontaktpunkts izstrādā metodikas iekšējo ziņošanas mehānismu izveidei un trauksmes cēlēju ziņojumu izskatīšanai kompetentajās iestādēs.

(6) Trauksmes cēlēju kontaktpunkts katru gadu publiskā pārskatā apkopo informāciju par trauksmes celšanu, trauksmes cēlēju aizsardzību, trauksmes cēlēju kontaktpunkta darbību, pārkāpumiem, kas atklāti trauksmes cēlēju ziņojumu rezultātā, un iekšējo ziņošanas mehānismu izveidi.

**9. pants. Trauksmes cēlēja anonimitāte**

(1)  Jebkura persona, kas saņem vai veic darbības ar iesniegumu, kas noformēts kā trauksmes cēlēja ziņojums, trauksmes cēlēja ziņojumu vai iesniegumu par trauksmes cēlējam radītajām nelabvēlīgajām sekām, nodrošina pienācīgu trauksmes cēlēja anonimitātes aizsardzību.

(2) Ziņas par trauksmes cēlēju var nododot tikai personām, kurām tās nepieciešamas trauksmes cēlēja ziņojuma un iesnieguma par trauksmes cēlējam radītām nelabvēlīgām sekām izskatīšanas vai trauksmes cēlēja aizsardzības interesēs.

(3) Trauksmes cēlēja ziņojumā ietvertajai informācijai un tam pievienotajiem rakstveida vai lietiskajiem pierādījumiem, kā arī trauksmes cēlēja ziņojuma pārbaudes materiāliem nosakāms ierobežotas pieejamības informācijas statuss.

**10. pants. Aizliegums radīt nelabvēlīgas sekas trauksmes cēlējam**

(1) Trauksmes cēlēju aizliegts disciplināri vai citādi sodīt, atbrīvot no darba vai amata, pazemināt amatā vai pārcelt citā darbā vai citādi tieši vai netieši radīt viņam nelabvēlīgas sekas tāpēc, ka trauksmes cēlējs sniedzis trauksmes cēlēja ziņojumu.

(2) Par nelabvēlīgu seku radīšanu trauksmes cēlējam personas tiek sauktas pie administratīvās vai disciplinārās atbildības.

**11. pants. Cēloņsakarība un pierādījumu nastas pārnešana**

Ja trauksmes cēlējam ir radītas šī likuma 10. pantā minētās nelabvēlīgās sekas, publiskās personasiestādei, privāto tiesību juridiskajai personai vai fiziskai personai, ja tā ir darba devējs, ir pienākums pierādīt, ka nelabvēlīgās sekas trauksmes cēlējam nav radītas saistībā ar trauksmes cēlēja ziņojuma iesniegšanu vai tajā norādītajiem faktiem.

**12. pants. Trauksmes cēlējam radīto nelabvēlīgo seku novēršana**

(1) Ja trauksmes cēlējam pēc trauksmes cēlēja ziņojuma iesniegšanas radītas šī likuma 10. pantā minētās nelabvēlīgās sekas, trauksmes cēlējs ir tiesīgs rakstiski vērsties *aizsardzības iestādē*, norādot, kur ir bijis iesniegts trauksmes cēlēja ziņojums un kad un kādas nelabvēlīgās sekas un kas tam ir radījis.

(2)  *Aizsardzības iestāde* izvērtē šā panta pirmajā daļā minēto trauksmes cēlēja iesniegumu un lūdz juridiskai vai fiziskai personai, kas norādīta trauksmes cēlēja ziņojumā, pamatot, ka nelabvēlīgās sekas personai nav radītas saistībā ar trauksmes cēlēja ziņojuma iesniegšanu vai tajā norādītajiem faktiem.

(3) Ja *aizsardzības iestāde* konstatē, ka nelabvēlīgās sekas personai ir radītas saistībā ar trauksmes cēlēja ziņojuma iesniegšanu, tā uzliek par pienākumu juridiskai vai fiziskai personai novērst radītās nelabvēlīgās sekas. Šo lēmumu iesaistītās puses var apstrīdēt saskaņā ar aizsardzības iestādes likumā noteikto.

(4) Trauksmes cēlējam radītās nelabvēlīgās sekas saistībā ar trauksmes cēlēja ziņojuma iesniegšanu ir pienākums novērst nekavējoties, bet ne vēlāk kā 3 mēnešu laikā no šī panta trešajā daļā minētā lēmuma pieņemšanas.

(5) Lai novērstu trauksmes cēlējam radītās nelabvēlīgās sekas, trauksmes cēlējam jebkurā laikā ir tiesības vērsties vispārējās jurisdikcijas vai administratīvajā tiesā.

**13. pants. Administratīvā atbildība trauksmes cēlēja aizsardzības jomā un kompetence sodu piemērošanā**

1. Par nelabvēlīgu seku radīšanu trauksmes cēlējam piemēro naudas

sodu –

1) fiziskajai personai no septiņdesmit līdz 400 naudas soda vienībām;

2) juridiskajai personai no septiņsimt līdz vienam tūkstotim piecsimt naudas soda vienībām.

(2) Administratīvo pārkāpumu procesu par šā panta pirmajā daļā minētajiem pārkāpumiem veic *aizsardzības iestāde*.

**Pārejas noteikums**

Šā likuma 5. panta prasības izveidot iekšējo trauksmes celšanas mehānismu noteiktām privāto tiesību juridiskajām personām un publiskas personas iestādēm jāizpilda sešu mēnešu laikā no likuma stāšanās spēkā. Par izstrādāto iekšējo trauksmes celšanas mehānismu informē nodarbinātos un trauksmes cēlēju kontaktpunktu.

Iesniedzējs:

Ministru prezidents Māris Kučinskis

Vizē:

Valsts kancelejas direktors Mārtiņš Krieviņš

21.10.2016. 16:11

1832

I.Kušķe

67082910

[Inese.Kuske@mk.gov.lv](mailto:Inese.Kuske@mk.gov.lv)